عزيز أخنوش (1961، تفراوت - ) هو بزناس وسياسي مغريبي. هو دابا عضو فلحيزب د التجمع لوطني د لأحرار ورئيس ديالو من 2016. ف 2020 كان الترتيب ديالو 12 فليستة تاع فوربس ديال لميليارديرات د أفريقيا. و حاليا هو رئيس لحوكومة لمغريبية. تزاد عزيز أخنوش ف عام 1961 ف دوار أݣرض أوضاض لي تابع لقبيلة أملن فوسط الأطلس الصغير ف سوس، بّاه هوا لمقاوم لحاج أحمد أولحاج أخنوش، و مو لحاجة رقية عبد العالي، خت عبد الرحمان عبد العالي أول وزير ديال الأشغال العمومية ف حوكومة عبد الله براهيم ف لّخر د لخمسينيات د لقرن لي فات. مني كمل قرايتو بلإبتدائي و ليسي، مشا يكمل قرايتو ف كندا باش يشد ديپلوم ديال التسيير لإداري ف جامعة شيربروك لكانادية عام 1986، و إنفوا رجع ل لمغريب شد شركة ديال باه لي هي "أفريقيا غاز". ولي منها تفرعو مجموعة ديال شركات لوخرى. دابا عزيز أخنوش هو الرئيس المدير العام ديال مجموعة "أكوا" لي فيها 50 شركة خدامة ف مجالات قتيصادية مختلفة من محروقات و إتصالات و خدمات. تنتاخب مابين 2003 و 2007 رايس ديال جيهة سوس ماسة درعة. كان عضو فلمؤساسة ديال محمد السادس د لمحافضة على لبيئة، ولمؤساسة ديال محمد السادس دليدماج دلحبّاسة.